Datum: 6.7.2021

**Sporočilo za javnost**

Spoštovani!

V današnjem sporočilu za javnost vas seznanjamo s trenutnim stanjem na vodovodu Golo - Zapotok in aktivnostmi, ki potekajo zaradi onesnaženja vodnega vira Šumnik v Zapotoku.

Na podlagi dveh sporočil uporabnikov se je dne, 5.7.2021, izvedlo preverjanje stanja vodovodnega sistema in vodnih virov, ki napajajo vodovodni sistem Golo Zapotok (naselja Zapotok, Golo, Škrilje, Visoko – del, Podgozd, Dobravica, Sarsko, Klada).

Po pregledu vodohranov je bilo ugotovljeno, da je zaznati vonj po naftnih derivatih.

Naročen je bil odvzem vzorcev s strani NLZOH (Nacionalni laboratorij za zdravje, okolja in hrano).

Vzorci so bili odvzeti dne, 6.7.2021. Rezultati bodo predvidoma v roku dveh dni.

Vodni vir Šumnik je bil izključen iz uporabe.

Izvedlo se je čiščenje vodohranov in izpiranje vodovodnega omrežja.

Vodovodni sistem Golo Zapotok poleg površinskega vodnega vira Šumnik oskrbujejo z vodo še štiri (4) vrtine iz katerih voda nima vonja. V vodovodni sistem se torej dovaja vodo iz štirih vrtin in s pomočjo gasilske cisterne, ki vozi vodo iz drugega vodovodnega sistema.

Občina Ig je postopala skladno z določbami Pravilnika o pitni vodi (Ur. list RS, št. 19/04, 35/04, 26/06, 92/06, 25/09, 74/15, 51/17, v nadaljevanju Pravilnik) in na podlagi strokovnih priporočil Nacionalnega inštituta za javno zdravje.

Uporabniki so bili obveščeni preko spletne strani občine Ig, informacijskih točk in lokalnih radijev.

**Uveden je ukrep prepovedi uporabe vode iz vodovodnega sistema.**

Takoj po prejemu obvestila sta ogled zajetja opravila Gasilska brigada Ljubljana in Policija skupaj s predstavniki režijskega obrata Občine Ig. Zdravstveni inšpektorat RS je takoj po prejemu obvestila, opravil izredni pregled.

Sklican je bil Štab civilne zaščite občine Ig.

Občina bo zagotovila nadomestno oskrbo s pitno vodo na omenjenem območju, in sicer z gasilskimi cisternami, danes, 6.7.2021 ob 19. uri na naslednjih lokacijah: Gasilski dom Golo, Gasilski dom Škrilje ter RTC Zapotok (Štale).

Informacije za uporabnike bodo objavljene na spletni strani občine Ig (www.obcina-ig.si).

Režijski obrat Občine Ig